**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Model finansiranja udruženja osoba sa invaliditetom (slepih, slabovidih, gluvih i osoba sa telesnim invaliditetom) u zemljama u okruženju**

**Datum: 14.11.2013.**

**Br. Z-16 /13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** ***istrazivanja@parlament.rs*.** **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[U V O D 2](#_Toc371330051)

[BOSNA I HERCEGOVINA 2](#_Toc371330052)

[HRVATSKA 4](#_Toc371330053)

[MAKEDONIJA 6](#_Toc371330054)

[SLOVENIJA 7](#_Toc371330055)

# U V O D

Međunarodni pravni okvir za zaštitu prava osoba sa invaliditetom predstavljaju: Opšta deklaracija o ljudskim pravima UN (1948.), Međunarodni pakt o građanskim i političkim pravima UN (1966.), Standardna pravila o izjednačavanju mogućnosti za osobe sa invaliditetom (1993.) i Konvencije UN o pravima osoba s invaliditetom (2006.) koji priznaju svim osobama pravo na jednakost pred zakonom i zaštitu od diskriminacije.

Takođe, načela u Evropskoj socijalnoj povelji (Deo I, tačka 15) definišu:*"*Osobe sa invaliditetom imaju pravo na nezavisnost, socijalnu integraciju i na učešće u životu zajednice.'' Ova načela se dalje bliže određuju u Delu II, član15. Zemlje članice EU sarađuju u cilju aktivnog poboljšanja položaja osoba sa invaliditetom i njihovih predstavničkih organizacija radi razvoja i praćenja zakonodavstva, politika i programa koji su važni za njihovo učešće u političkom i javnom životu društva. Na taj način obezbeđuju se odgovarajući kapaciteti i finansijske mere kako bi organizacije osoba sa invaliditetom učestvovale u obavljanju javnih poslova. Države članice trebaju da osiguraju da svi njihovi participativni procesi budu u potpunosti dostupni osobama s invaliditetom i da ih ne isključuju, kako bi se osigurala veća zastupljenost osoba sa invaliditetom i / ili organizacija osoba sa invaliditetom u organima javne vlasti.

# BOSNA I HERCEGOVINA

***Federacija Bosne i Hercegovine***

Ministarstvo za rad, socijalnu politiku, raseljena lica i izbeglice, u okviru svog Sektora za socijalnu politku obavlja poslove koji su vezani za zaštitu osoba sa invaliditetom, i uspostavlja saradnju sa udruženjima osoba sa invaliditetom, vladinim i nevladinim sektorom čija je delatnost vezana za rad sa ovim osobama.

Finansiranje rada invalidskih organizacija bilo je ranije obezbeđeno iz državnih fondova i fonda igara na sreću. Međutim, novim Zakonom o lutriji u FBiH sav novac od lutrije uplaćuje se u budžet Federacije BiH.

U BiH odnos invalidskih organizacija prema nevladinom sektoru nije posebno definisan. Invalidske organizacije uz izuzetak nekoliko novih, organizovane su prema vrsti i nastanku invalidnosti (udruženje slepih, paraplegičara, ratnih vojnih invalida, invalida rada i sl. ). Pravni okvir za njihovo delovanje je utvrđen i Zakonom o udruženjima i fondacijama BiH kao i odgovarajućim entiteskim zakonima. Ove organizacije, odnosno udruženja se upućuju na pripadnost nevladinom sektoru[[1]](#footnote-1)

Nevladine organizacije (NVO) pripadaju sektoru civilnog društva i imaju sledeće karakteristike:

* da su nevladine,
* nestranačke,
* neprofitne.

Udruženja i fondacije osnivaju se i registruju u skladu sa odredbama Zakona o udruženjima i fondacijama BiH i Pravilnika o Registru udruženja i fondacija BiH.

NVO su pravna lica, državljani BiH i/ili Federacije ili Republike Srpske (u zavisnosti gde su registrovani). Svojstvo pravnog subjektiviteta stiču upisom u nadležni registar. Najrasprostranjeniji oblici NVO na području BiH su udruženja i fondacije kao i dobrotvorne/humanitarne organizacije i fondovi.

Udruženje se osniva zajedničkim sporazumom u kojem se grupa od tri ili više fizičkih odnosno pravnih lica dobrovoljno udružuje radi ostvarivanje nekog zajedničkog ili javnog interesa, a da pri tome nemaju nameru sticanja profita. Fondacija je pravno lice koje nema svoje članstvo, a čiji je cilj upravljanje određenom imovinom u javnom interesu ili u dobrotvorne svrhe.

Uobičajeni načini finansiranja su:

* donacije i grantovi (u ovom slučaju donatori mogu biti pravna ili fizička lica iz javnog ili privatnog sektora),
* sponzorstva,
* samofinansiranje kroz obavljanje privredne delatnosti (prodaja roba i usluga).

Udruženja, odnosno nevladine organizacije i fondacije predstavljaju izraz volje građana (fizičkih lica) i/ili pravnih lica, radi ostvarivanja zajedničkih ciljeva, kroz određeni oblik organizacije, koji osnivanjem i upisom u odgovarajući registar stiču pravni subjektivitet i aktivno učestvuju u životu svoje zajednice. Osnivanje udruženja i fondacija regulisano je Zakonima o udruženjima i fondacijama.

Udruženja i fondacije se mogu finansirati iz sredstava koja su obezbeđena od strane trećih lica ili vlastitim aktivnostima koje se sprovode u skladu sa njihovim statutom.

U tabeli je dat uporedni prikaz izvora finansiranja udruženja i fondacija iz relevantnih zakona oba entiteta BiH, kao i zakona BiH[[2]](#footnote-2)

|  |  |  |  |  |
| --- | --- | --- | --- | --- |
|  | **BiH** | **FBiH** | **Republika Srpska** | **Napomena** |
| Članarina | X | X | X | Primenljivo samo na udruženja |
| Dobrovoljni prilozi i pokloni | X | X | X | Na nivou BiH u novcu, uslugama ili imovini bilo koje vrste, u RS pokloni i prilozi koji imaju novčanu vrednost, dok u FBiH nije precizirano. |
| Državne subvencije i sredstva iz budžeta | X | X | X |  |
| Prihod od kamata, dividendi, dobiti od kapitala, zakupnina, honorara i tome slično | X | X | X |  |
| Prihodi stečeni kroz ostvarivanje ciljeva i drugih aktivnosti utvrđenih statutom | X | X | X | Svi izvori koji su rezultat aktivnosti udruženja i fondacija u skladu sa statutom. Kreditno zaduživanje kod komercijalnih banaka ili drugih kreditora se takođe može svrstati u ovu kategoriju. |

# HRVATSKA

Važeći hrvatski ***Zakon o udrugama*** (NN br. 88/01) daje mogućnost finansiranja programa koji je od posebnog interesa za opšte dobro u Republici Hrvatskoj, ali ne uvodi obavezu finansiranja iz državnog budžeta. U skladu sa odredbama Konvencije UN o pravima osoba sa invaliditetom čl. 29. predviđeno je sudelovanje u političkom i javnom životu, osnivanje i učlanjivanje u organizacije osoba sa invaliditetom kako bi ih one predstavljale na međunarodnom, nacionalnom, regionalnom i lokalnom nivou; a članom 33. *Nacionalne provedbe i praćenja Konvencije UN,* naglašena je uloga organizovanja osoba sa invaliditetom.

„Nacionalna strategija i izjednačavanje mogućnosti za osobe s invaliditetom od 2007 - 2015. godine“propisuje da „finansiranje udruženja osoba sa invaliditetom omogućuje njihovo delovanje u cilju unapređenja kvaliteta života osoba sa invaliditetom, izmene i dopune propisakojima će se jedinice lokalne samouprave obavezati na pružanje finansijske podrške, kao i izradu modela finansiranja osnovne delatnosti udruženja osoba sa invaliditetom iz sredstava državnog budžeta*.“[[3]](#footnote-3)*

Akcioni plan Saveta Evrope za promociju prava i potpunog uključivanja osoba sa invaliditetom ima za cilj poboljšanje kvaliteta života osoba sa invaliditetom u Evropi u periodu 2006-2015. Savet Evrope je 2007. godine prihvatio Zagrebačku deklaraciju koja u članu 11. t. 4. predviđa „uključivanje nevladinih organizacija, posebno organizacija koje zastupaju prava osoba sa invaliditetom, faze praćenja i ocenjivanja na evropskom, nacionalnom, regionalnom i lokalnom nivou, te osiguravanje njihove održivosti kao organizacija od posebnog interesaza promociju različitosti putem finansiranja njihove osnovne delatnosti“.

Od predstavnika Službe Hrvatskog sabora dobili smo informacije da je krajem 2012. godine, na sednici Saveza osoba s invaliditetom Hrvatske – SOIH jednoglasno podržano donošenje *Zakona o udrugama osoba s invaliditetom* *od posebnog značaja* kao jedini način opšteg finansiranja ovih udruženja kojima će se omogućiti održivost udruženja u kadrovskom, prostornom i materijalnom obliku. To pokazuju primeri dobre prakse Slovenije i Makedonije, kao i primeri nekih drugih zemalja te Evropskog foruma osoba sa invaliditetom.

*Prijedlog zakona o udrugama osoba s invaliditetom od posebnog interesa za RH* u IV. poglavlju definiše finansiranje i imovinu udruženja osoba sa invaliditetom.

Članom 16. navodi se da prihodi za osnovnu delatnost dolaze iz:

- budžeta RH, raspodelom sredstava iz godišnjeg prihoda od igara na sreću, u skladu sa važećim propisima (*Zakon o priređivanju igara na sreću i nagradnih igara*) predviđenih za finansiranje organizacija osoba sa invaliditetom u Republici Hrvatskoj;

- budžeta lokalne i regionalne samouprave, u skladu sa odredbama *“Nacionalne strategije izjednačavanja mogućnosti za osobe s invaliditetom“ i „Zagrebačke deklaracije“* - tačka 11.

- iz sredstava Nacionalnih udruženja koja su im odobrena iz budžeta Republike Hrvatske za rad udruženja.

Takođe, za posebne projekte i programe sredstva se pribavljaju:

* od članarina,
* iz budžetskih sredstava na državnom i lokalnom nivou,
* sredstvima ostvarenim putem javnih konkursa za finansiranje posebnih projekata i programa od domaćih i međunarodnih donatora,
* od dobrovoljnih priloga i drugih donacija fizičkih i pravnih lica,
* od organizovanja dobrotvornih manifestacija,
* iz ostalih izvora u skladu sa statutom udruženja i važećim zakonima.

Član 17.određuje da se **v**isina sredstava za finansiranje udruženja osoba sa invaliditetom iz državnog budžeta određuje i dodeljuje nadležnom ministarstvu, a **r**aspodela sredstava reguliše se pravilnikom koji donosi resorni ministar.

Osnovni ciljevi koji se ostvaruju Nacrtom zakona su: osigurati obavezu finansiranja osnovne delatnosti udruženja sredstvima iz lokalnih, regionalnih budžeta i finansiranje *Saveza udruga osoba s invaliditetom* iz državnog budžeta. Zakon još nije ušao u parlamentarnu proceduru, a radna verzija je dostupna u nastavku teksta:



# MAKEDONIJA

Makedonija je donela Zakon o invalidskim organizacijama[[4]](#footnote-4) kojim se pored položaja, delokruga rada i statusa uređuje i finansiranje organizacija osoba sa invaliditetom (u daljem tekstu OSI). Organizacije OSI u Makedoniji imaju status udruženja građana i osnivaju se u skladu sa Zakonom o udruženjima građana i fondacijama iz 2008. godine.

Prema Zakonu o invalidskim organizacijama, čl. 28. organizacije OSI se finansiraju od:

- članarina,

-budžeta Republike Makedonije saglasno Odluci o kriterijumima i postupcima za raspodelu finansijskih sredstava udruženjima građana i fondacijama i Registru udruženja građana i fondacija, budžeta lokalne samouprave,

- po osnovu imovinskih prava i aktivnosti organizacije OSI,

- poklona i zaveštanja,

- prihoda od donatora,

- drugih izvora utvrđenih zakonom.

Za svoje aktivnosti organizacija OSI može da stiče predmete, novčana sredstva i imovinska prava saglasno Zakonu o udruženjima građana i fondacijama (čl. 7. stav 4. Zakona o invalidskim organizacijama).

Organizacije OSI mogu da steknu status nacionalne organizacije OSI. Zakon o invalidskim organizacijama u čl. 17. do 18. i čl. 20. propisuje posebne i opšte uslove za sticanje ovog statusa. Za sticanje statusa podnosi se pisani zahtev Ministarstvu rada i socijalne politike koje je dužno da vodi Registar nacionalnih organizacija. Nacionalne organizacije OSI, pored ostalog, predstavljaju i zastupaju OSI i njihove interese pred državnim organima i na međunarodnm nivou. Nacionalne organizacije se mogu povezati sa Nacionalnim savetom organizacija OSI Makedonije[[5]](#footnote-5) koji na organizovan i kontinuiran način zastupa prava organizacija OSI već 50 godina. Sporazum o učlanjenju se dostavlja Ministarstvu za rad i socijalnu politiku zbog evidentiranja u Registru. (čl. 26. stav 2.).

Nacionalne organizacije OSI se, prema članu 29., finasiraju od:

- budžeta Republike Makedonije od sredstava od igara na sreću saglasno odluci Vlade Republike Makedonije za raspodelu ovih sredstava, za šta je potrebno dostaviti zahtev i program rada za tekuću godinu Ministarstvu rada i socijalne politike,

- budžeta Republike Makedonije na osnovu projekta sa kojima se prijavljuju na konkurs koji raspisuje Ministarstvo rada i socijalne politike,

- drugih izvora utrvđenih zakonom.

Nacionalne invalidske organizacije su dužne da od sredstava koje dobijaju iz budžeta od igara na sreću finansiraju organizacije na nivou opština koje su u njihovom sastavu.

Nacionalni savet organizacija OSI Makedonije se finansira od sredstava nacionalnih organizacija OSI koje su članovi Saveta. U Sporazumu o udruživanju nacionalnih organizacija u Nacionalni savet određen je procenat koji je potrebno da izdvoji svaka nacionalna organizacija OSI koja dobija sredstva od igara na sreću.

Organizacije OSI, nacionalne organizacije OSI i Nacionalni savet organizacija OSI Makedonije su dužni da vode finasijsku dokumentaciju i sastavljaju finansijske izveštaje tako da se posebno prikažu finansijski izvori, troškovi rada i troškovi za sprovođenje godišnjih programa.

# SLOVENIJA

U Sloveniji su preduzete mere kojima je olakšano uključivanje osoba sa invaliditetom i koje podrazumevaju i dodelu finansijske ili druge pomoći za programe jačanja kapaciteta organizacija osoba sa invaliditetom. Pravni osnov predstavlja Zakon o invalidskim organizacijama iz 2002. godine[[6]](#footnote-6).

Glavni način finansiranja invalidskih i humanitarnih organizacija u Sloveniji je preko Fonda za finansiranje invalidskih i humanitarnih organizacija u Republici Sloveniji (FIHO)[[7]](#footnote-7), koji je osnovan 1998. godine. Osnovna delatnost Fondacije je finansiranje ili sufinansiranje i odnosi se na sledeće aktivnosti:

- implementacija specifičnih socijalnih programa i usluga organizacija osoba sa invaliditetom ili programa humanitarnih organizacija u rešavanju društvenih problema, kao i socijalnih potreba pojedinaca,

- rad sa invalidskim i humanitarnim organizacijama,

- investiranje u osnovna sredstva invalidskih i humanitarnih organizacija i njihovo održavanje.

Organizacije osoba sa invaliditetom mogu *da* dobiju sredstva za svoje programe na lokalnom nivou iz sredstava lokalne zajednice, grada i opština, a mogu da konkurišu za sredstva iz državnog budžeta, pod uslovom da ispunjavaju propisane uslove. U velikoj meri, ove organizacija se takođe finansiraju preko svojih sindikata, koji uglavnom podržavaju sprovođenje njihovih socijalnih programa. Udruženja osoba sa invaliditetom dobijaju sredstva od pretplate svojih članova i kroz direktne donacije fizičkih i pravnih lica. FIHO upravlja sredstvima koja su dobijena od plaćanja poreza u igrama na sreću, u skladu sa odredbama Zakona o igrama na sreću (Službeni glasnik RS , broj 27 / 95). FIHO, takođe, upravlja sredstvima dobijenim po osnovu poklona, zaveštanja i drugih primanja. Fondom za finansiranje invalidskih i humanitarnih organizacija upravlja Savet FIHO. Savet FIHO ima 27 članova. Dva člana moraju biti predstavnici Vlade i imenuje ih Vlada, a 25 članova su predstavnici korisnika.

Zavod Republike Slovenije za socijalnu zaštitu 2011. godine objavio je Istraživanje o pravima osoba sa invaliditetom *"Raziskava o pravicah invalidov*" i o procentualnom učešću sredstava iz državnog budžeta za zaštitu osoba sa invaliditetom, a u istraživanju se navodi:"Na osnovu prikupljenih podataka, približan iznos finansijskih sredstva namenjenih ostvarivanju prava osoba sa invaliditetom: tokom 2011. invalidske organizacije su koristile sredstva u iznosu od 14,311,038.30 evra, a za humanitarne organizacije 7,705,943.70 evra. U 2012. su invalidske organizacije koristile sredstva u ukupnom iznosu od 12,935.130 evra, a za humanitarne organizacije 6.965.070 evra, na osnovu Odluke o dodeli sredstava FIHO. [[8]](#footnote-8) Takođe, na osnovu donetih odluka o dodatnom finansiranju, prošle godine izdvojena su dodatna sredstva za finansiranje organizacija osoba sa invaliditetom za 2012. u iznosu od 913,931.20 evra i za humanitarne organizacije u iznosu od 487,555.24 evra. [[9]](#footnote-9)

Prema raspoloživim podacima za 2010. godinu u Sloveniji je za finansiranje prava osoba sa invaliditetom opredeljeno najmanje 3,44% bruto domaćeg proizvoda[[10]](#footnote-10). U tabeli koja sledi prikazana su izdvajanja za finansiranje i zaštitu osoba sa invaliditetom, u odnosu na bruto društveni proizvod i nacionalne budžete zemalja EU u 2007. godini.

Tabela 1: Procenat sredstava za finansiranje osoba sa invaliditetom u 2007 (OECD)

|  |  |  |
| --- | --- | --- |
| Zemlje EU | % od BDP | % državnog budžeta |
| Austrija | 2.3 | 4.8 |
| V.Britanija | 2.4 | 5.4 |
| Danska | 4.4 | 8.5 |
| Luksemburg | 2.7 | 7.6 |
| Mađarska | 2.7 | 5.3 |
| Poljska | 2.4 | 5.6 |
| Slovačka | 1.5 | 4.3 |
| Slovenija | 2.1 | 4.9 |
| Finska | 3,6 | 7,6 |
| Holandija | 2.9 | 6.5 |
| Češka | 2.3 | 5.5 |
| Švedska | 5,0 | 9,9 |
| Španija | 2.5 | 6.5 |

Izvor: OECD, *Social Expenditure - Aggregated data*

 Istraživanje uradile:

Jelena Marković

viši savetnik - istraživač

Marina Prijić

viši savetnik - istraživač

Ivana Stefanović

viši savetnik - istraživač

1. Izvor podataka: <http://www.stopdiskriminaciji.org/wp-content/uploads/2008/07/organizacije_osoba_sa_invaliditetom.pdf> [↑](#footnote-ref-1)
2. Izvor podataka: <http://www.civilnodrustvo.ba/files/Prirucnik_za_finansijsko_racunovodstveno_i_porezno_poslovanje_za_udruzenja_i_fondacije_u_BiH.pdf> [↑](#footnote-ref-2)
3. Poglavlje 2.14. Predloga zakona: Udruženja osoba s invaliditetom u civilnom društvu [↑](#footnote-ref-3)
4. Закон за инвалидски организации („Службен весник на Република Македонија“ бр. 89/2008; 59/2012 и 23/2013) dostupan na internet adresi: <http://www.mtsp.gov.mk/WBStorage/Files/invorganizacii_konsolidiran.pdf> [↑](#footnote-ref-4)
5. Националниот Совет на инвалидски организации на Македонија (НСИОМ) <http://www.nsiom.org.mk/> [↑](#footnote-ref-5)
6. |  |  |
| --- | --- |
|  Zakon o invalidskih organizacijah /ZInvO/; Ur.l. RS, [108/2002](http://www.uradni-list.si/1/objava.jsp?urlid=2002108&stevilka=5311) |  |
| <http://zakonodaja.gov.si/rpsi/r00/predpis_ZAKO1460.html> |  |

 [↑](#footnote-ref-6)
7. Fundacije za financiranje invalidskih in humanitarnih organizacij v Republiki Sloveniji :

Odlok o ustanovitvi Fundacije za financiranje invalidskih in humanitarnih organizacij v Republiki Sloveniji, Uradni list RS, št. 9/98 [↑](#footnote-ref-7)
8. Prema: Anketa o pravima osobe sa invaliditetom, str. 3 [↑](#footnote-ref-8)
9. Godišnji izveštaj finansijskog poslovanja FIHO , 2010.: <http://sigov.si/fiho> [↑](#footnote-ref-9)
10. *Finančni vidik uresničevanja pravic invalidov* - Finansijski aspekt ostvarivanja prava osoba sa invaliditetom [↑](#footnote-ref-10)